– 2010-чу шарахь дара ЮНЕСКОс дуьнентIера дIабовр болчу меттанех нохчийн мотт хилар дIахьедича. Вешан къоман маттах доьзна иза хиларна вай тахана а тIе ца дуьту и дIахьедар, амма кхечу къаьмнийн меттанашна хилларг довзаро, ойла йойту. И кхерам вайна бац аьлла чIагIо ян генара таро а яц вайн. Шен къоман хиндолчух дог лозуш болчеран лазам бу иза. Воккхавево цу могIарехь вайн куьйгалхо Кадыров Рамзан хиларо а. Вайна дика девза, уьш даггара тIе а оьцу цуьнан дешнаш: «Вай декхарийлахь ду вешан къоман мотт ларбан а, иза шен исбаьхьаллица тIейогIучу тIаьхьенашна дIакховдо а». Сайтан истори: ХIинцачул 4-5 шо хьалха дешаран а, Iилманан а министр Байханов ИсмаьIалан Хонкара (Турци) махка ваханчохь ирс хилира туркоша шайн мотт Iалашбаран, кхиоран, Iаморан декъехь ден гIуллакхаш довза. Царах цхьаъ, туркойн меттан сайт хиллера. Оцу дикачу гIуллакхах масал эцар бахьана хилира вай юьйцуш йолу WWW.UROK95.RU сайт кхоллар. Ала деза, и гIуллакх вайн Республикин куьйгалхочо къобалдина хилар а. Бакъду, «Урок» меттана «Дарс», (и лаам дукхамма а аьлла!), я «Хьехаран сахьт» хилча, дика-м хетар дара. Делахь а, иза а замано гойтур ду.